KIRJALLINEN KYSYMYS E-2025/03 esittäjä(t): Mihail Papayannakis (GUE/NGL) komissiolle. Clophenvuoto.



Virallinen lehti nro 051 E , 26/02/2004 s. 0182 - 0183



KIRJALLINEN KYSYMYS E-2025/03 esittäjä(t): Mihail Papayannakis (GUE/NGL) komissiolle (17. kesäkuuta 2003) Aihe: Clophenvuoto Jokin aika sitten Syntagma-aukiolla sijaitsevan rakennuksen kellarikerroksessa (Kreikassa) sähkönjakelun ala-asemalla tapahtui clophenvuoto. Voisiko komissio tämän tapauksen jälkeen kertoa, missä vaiheessa on rikkomusmenettely, jonka se aloitti Kreikkaa vastaan huhtikuussa 2000 sen johdosta, että Kreikka ei ollut toimittanut sitä inventaariluetteloa laitteista, suunnitelmaa tällaisten laitteiden käsittelemiseksi ja suunnitelmaa inventaariluetteloon kuulumattomien laitteiden keräämiseksi ja käsittelemiseksi, jotka se oli velvollinen toimittamaan direktiivin 96/59/EY(1) 4 artiklan 1 kohdan ja 11 artiklan nojalla? Tietääkö komissio, kuinka ja mihin vuodesta 1994 alkaen on käytetty ne miljoonat eurot, jotka ympäristöalan toimintaohjelmassa on varattu myrkyllisten jätteiden käsittelyyn ja sijoittamiseen? (1) EYVL L 243, 24.9.1996, s. 31. Margot Wallströmin komission puolesta antama vastaus (7. elokuuta 2003) Polykloorattujen bifenyylien ja polykloorattujen terfenyylien käsittelystä (PCB/PCT) 16. syyskuuta 1996 annetun neuvoston direktiivin 96/59/EY 4 artiklan 1 kohdan mukaan jäsenvaltioiden on varmistettava, että laitteista, joiden PCB-määrät ylittävät 5 dm3, tehdään inventaariot, ja niiden on toimitettava komissiolle yhteenveto tällaisesta inventaarioluettelosta. Lisäksi direktiivin 11 artiklan mukaan jäsenvaltioiden on laadittava suunnitelmat inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi sekä pääpiirteittäinen suunnitelma 4 artiklan 1 kohdan mukaiseen inventaarioluetteloon kuulumattomien laitteiden keräämiseksi ja myöhemmäksi käsittelemiseksi. Jäsenvaltioiden on ilmoitettava näistä suunnitelmista ja pääpiirteittäisistä suunnitelmista komissiolle viipymättä. Yhteisöjen tuomioistuin ilmoitti 5. kesäkuuta 2003 antamassaan tuomiossa (asia C-83/02), että koska Kreikka ei ole asetetussa määräajassa laatinut yhteenvetoa inventaarioluettelosta, joka koskee laitteita, joiden PCB-määrät ylittävät 5 dm3, suunnitelmaa inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi eikä pääpiirteittäistä suunnitelmaa inventaarioluetteloon kuulumattomien laitteiden keräämiseksi ja myöhemmäksi käsittelemiseksi polykloorattujen bifenyylien ja polykloorattujen terfenyylien käsittelystä (PCB/PCT) 16. syyskuuta 1996 annetun neuvoston direktiivin 96/59/EY 4 artiklan 1 kohdan ja 11 artiklan mukaisesti, Helleenien tasavalta ei ole täyttänyt direktiivin mukaisia velvollisuuksiaan. Euroopan yhteisön perustamissopimuksen 228 artiklan mukaan Kreikan on toteutettava yhteisön tuomioistuimen tuomion täytäntöön panemiseksi tarvittavat toimenpiteet. Jos Kreikka ei toteuta tuomioistuimen tuomion täytäntöön panemiseksi tarvittavia toimenpiteitä, komissio voi käynnistää rikkomisesta johtuvan menettelyn 228 artiklan perusteella. Ympäristön toimintaohjelmaan 19941999 todellakin sisältyi toimenpide (toimenpide 2.5), joka koski noin 32 miljoonan euron suuruista yhteisön tukea jätehuoltoon ja myrkyllisten jätteiden käsittelyyn liittyville hankkeille. Tämän toimenpiteen perusteella Kreikan viranomaiset saivat yhteisrahoitusta lähinnä tavanomaisiin jätteisiin liittyville hankkeille ja toimille. Komissiolle on toimitettu luettelo yhteisrahoitusta saaneista hankkeista ja niiden budjeteista. Komissio toimittaa mielellään jäljennöksen luettelosta parlamentin jäsenelle tämän pyynnöstä.